Ny landechef for Google i Danmark

Google har fundet afløseren for Malou Aamund, der efter seks år i stolen stopper som landechef med udgangen af september. Afløseren hedder Bianca Bruhn, er 46 år og kommer fra en stilling som direktør for EU og Storbritannien hos YouGov.

Hos Google Danmark skal hun lede de 140 ansatte “i den massive digitale udvikling, samfundet gennemgår”, som Google fortæller i en pressemeddelelse.

– Danmark er et digitalt foregangsland, hvor den enkelte dansker, private virksomheder og den offentlige sektor har en fantastisk digital parathed og appetit på forandring. Det er for mig et perfekt udgangspunkt for sammen at videreudvikle de løsninger, vores samfund har behov for, siger Bianca Bruhn i pressemeddelelsen.

– Biancas store faglige og menneskelige kvaliteter gør hende til en oplagt leder i Google. Hun kommer samtidig med et internationalt udsyn fra sine tidligere stillinger, som utvivlsomt vil komme vores partnere og kunder til gode, siger Peter Friis, der er Vice President for Google i Nordeuropa.

Malou Aamund meddelte allerede i januar måned, at hun ville søge nye udfordringer. Hun tiltrådte stillingen som direktør for Google Danmark i december 2016.

Ny landechef for Google i Danmark